Elforbruget stiger
Data fra Greenpowerdenmark viser, at elforbruget i Danmark stiger — men det går langsomt.
Til sammenligning var det samlede danske elforbrug i 2023 på 36,1 TWh. Det er en stigning på 2 procent i forhold til 2022, men et fald i forhold til 2021. Faldet i elforbruget i 2022 skal findes i, at de danske hjem, virksomheder og det offentlige sparede på energien på grund af energikrisen i Europa og de tårnhøje energipriser tilfølge.
Også fremover vil vi se et stigende elforbrug i Danmark i takt med, at vi elektrificerer mere og mere – herunder transporten og vores varmeforsyning.
Rekord på grøn strøm i 2023
I Danmark slog vi i 2023 vores egen rekord i forhold til produktionen af grøn strøm. Data fra Greenpowerdenmark viser, at danske vindmøller og solceller i 2023 producerede 22,8 TWh. Det er som sagt en ny rekord – den tidligere rekord fra 2022 lød på 21,2 TWh.
Og målet for fremtiden er klart. Mod 2030 er målet, at produktionen af grøn strøm fra vindmøller og solceller skal cirka femdobles.